SL Uradni list Evropske unije C 115/47

Mnenje Odbora regij o sporočilu Komisije Svetu in Evropskemu parlamentu o uvedbi okvirnega programa o solidarnosti in upravljanju migracijskih tokov v obdobju 2007–2013

(2006/C 115/10)

ODBOR REGIJ je

OB UPOŠTEVANJU sporočila Komisije Svetu in Evropskemu parlamentu o uvedbi okvirnega programa o solidarnosti in upravljanju migracijskih tokov v obdobju 2007–2013 (KOM(2005) 123 končno);

OB UPOŠTEVANJU sklepa Evropske komisije z dne 6. aprila 2005 o tem, da ga v skladu s prvim odstavkom člena 265 Pogodbe o ustanovitvi Evropske skupnosti zaprosi za mnenje;

OB UPOŠTEVANJU sklepa predsedstva Odbora z dne 22. februarja 2005, da komisijo za zunanje odnose zadolži za pripravo mnenja o tej zadevi;

OB UPOŠTEVANJU svojega mnenja z dne 7. julija 2005 o zeleni knjigi o pristopu Skupnosti k upravljanju ekonomskih migracij (CdR 82/2005 fin);

OB UPOŠTEVANJU osnutka mnenja (CdR 144/2005 rev. 1), ki ga je komisija za zunanje odnose sprejela 15. septembra 2005 (poročevalec: g. Paleologos, član občinskega sveta mesta Livadia (EL/PES));

KER bo ta program o solidarnosti zagotovil novo orodje politike za vzpostavitev območja svobode, varnosti in pravice za vse državljane Unije;

KER ima za cilj ustvariti ravnotežje med učinkovito podporo vsem evropskim politikam o svobodi, varnosti in pravici ter podporo nacionalnih, regionalnih in lokalnih potreb, v skladu z idejo porazdelitve bremena;

KER bodo dejavniki „potiska in potega“ (push and pull factors) še naprej povzročali migracijske tokove iz manj razvitih in nevarnih držav po vsem svetu proti Uniji in ker bodo kriminalne mreže, rasistične in ksenofobične ideje in gibanja ter upravne vrzeli lahko ogrozile urejeno, vodeno in družbeno ter gospodarsko vključeno migracijo, ki koristi tako migrantom kot državam izvora in državam gostiteljicam;

KER je treba širšo udeležbo Unije v vrsti politik in dejavnosti podpreti s primernimi finančnimi sredstvi in instrumenti;

KER bo staranje prebivalstva in zmanjševanje števila aktivnega prebivalstva najverjetneje povzročilo več migracijskih tokov, ki bodo vedno bolj potrebni za zadovoljitev potreb širše Unije;

KER okvirni program vsebuje trdno pravno osnovo za vključevanje regionalnih in lokalnih oblasti, ki poudarja, da: „mora vsaka država članica v skladu s sedanjimi nacionalnimi predpisi in praksami organizirati partnerstvo z oblastmi in telesi, ki jih imenuje, namreč (a) pristojnimi regionalnimi, lokalnimi, mestnimi ali drugimi javnimi organi oblasti“.

na 62. plenarnem zasedanju 16. in 17. novembra 2005 (seja z dne 16. novembra) soglasno sprejel naslednje mnenje:

1. Stališča Odbora regij

Odbor regij:

1.1 pozdravlja predlog Komisije za uvedbo okvirnega programa o solidarnosti in upravljanju migracijskih tokov v obdobju 2007–2013;

1.2 priznava smisel in obseg svetovnega preseljevanja in njegov pomen za raznolikost in razvoj, še posebno v lokalni skupnosti; OR se popolnoma strinja s pomembnostjo usklajevanja politike priseljevanja, azila in integracije znotraj Evropske unije. To je zdaj v razširjeni Skupnosti še bolj pomembno;

1.3 priznava pomen v Skupnost usmerjene, obsežne in trajnostne politike upravljanja migracijskih tokov, vključno z varnostjo na mejah, učinkovito zaščito oseb, ki potrebujejo mednarodno zaščito, učinkovitim vračanjem oseb, ki na evropskih tleh prebivajo nezakonito, ter vključevanjem zakonitih priseljencev v gospodarsko, družbeno, kulturno in politično življenje;

1.4 poudarja, da je nacionalna raven odgovorna za oblikovanje in izvajanje zakonodaje, medtem ko je naloga regionalne in lokalne ravni v glavnem omogočanje sprejema priseljencev, nastanitev in vključitev. OR zato še posebej poudarja pomembnost vloge lokalnih in regionalnih oblasti, katerih dolžnost zajema načrtovanje, nastanitev, izobraževanje in trg dela, ki neposredno vpliva na vključitev in lahko spodbuja socialno kohezijo, socialno integracijo in trajnostne družbe;

1.5 poudarja, da lokalne in regionalne oblasti upajo, da bodo postale pomemben vezni člen v verigi solidarnosti in pripomogle k odpravi razlogov za priseljevanje s krepitvijo ukrepov za finančno sodelovanje in z razvojem skupne strategije za spodbujanje čezmejnega regionalnega in nacionalnega sodelovanja na področju upravljanja migracijskih tokov. Njihova pooblastila na področjih preseljevanja, priseljevanja in vključevanja, pa tudi njihov položaj izvajalcev ali lastnikov infrastruktur, umeščajo te organe oblasti v ospredje procesov za preprečevanje, financiranje in upravljanje migracijskih tokov;

1.6 poudarja, da v mnogih delih Evropske unije zbirajo prihodke od davka na nacionalni ravni, medtem ko ekonomsko breme, povezano z izključenostjo zaradi priseljevanja, nosi lokalna raven. Pomanjkanje posvetovanja med različnimi ravnmi je lahko ovira za najboljšo mogočo uporabo finančnih sredstev. Ta vrsta porazdelitve bremena lahko dopolni delovanje na ravni Unije in prispeva pozitivne rezultate na tem področju;

1.7 a) opozarja, da so ženske zapostavljene zaradi spola in etničnega porekla. Ob upoštevanju vprašanj spola bodo prizadevanja za boljše upravljanje migracijskih tokov bolj ciljno usmerjena in učinkovita. Pomen žensk za uspešno integracijo ne sme biti podcenjen, saj pogosto omogočajo neposredno vez z otroci v družini; b) poudarja, da mora uspešna politika preseljevanja poleg ekonomskih upoštevati še druge vrednosti. Priseljevanje odpira možnosti, ki lahko obogatijo življenja posameznih državljanov, ravno tako kot lahko prispeva k znanju in sposobnostim EU, ki so koristni v svetovnem kontekstu; c) poziva Svet in Komisijo, da še naprej uporabljata strokovno znanje, ki so ga lokalne in regionalne oblasti pridobile skozi desetletja predajanja izkušenj z izvajanjem politike priseljevanja;

1.8 a) poudarja, da morajo pobude, oblikovane za zagotavljanje uspešnosti ekonomske podpore skupni politiki preseljevanja, upoštevati regionalne razlike. Podpora mora spodbujati prilagodljive rešitve, lokalne in regionalne ravni pa morajo imeti proste roke pri izbiri pristopa; b) v razpravi o prihodnji evropski kohezijski politiki poziva k upoštevanju pobud, ki so jih izvedli v nekaterih regijah, kjer bi utegnila biti podpora iz strukturnega sklada zmanjšana in kjer se je priseljenska populacija v zadnjih letih zelo povečala. To še posebej velja za velika mesta in velemesta;

1.9 poudarja, da priseljevanje ni dovolj za dolgoročno pokritje primanjkljaja delovne sile EU in se sklicuje na svoje mnenje o prispevku starejših ljudi na trgu dela;

1.10 strategije za obvladovanje velikih skupin priseljencev, ki niso na trgu dela, so nujno potrebne iz gospodarskih, družbenih in političnih razlogov;

1.11 poziva k sprejetju ukrepov za učinkovito obravnavo problematike velikega števila delavcev priseljencev, ki so vstopili in bivajo v EU nezakonito. Treba je sprejeti ukrepe in uvesti mehanizme, ki bi priseljencem, ki kršijo sedanji zakon o priseljevanju, omogočili, da čim hitreje legalizirajo svoj status, še zlasti takrat, ko je nezakonito bivanje posledica nesposobnosti administracije oziroma geopolitičnih okoliščin, s katerimi se soočajo države članice. Te ukrepe je treba dopolniti, da se ne bodo ponavljali in da bodo v skladu z naslednjimi dejavnostmi: a) tem osebam je treba omogočiti sprejem v dostojne centre za tujce, b) utrditi je treba idejo, da se nezakonitega priseljevanja ne dopušča, c) resno se je treba boriti proti trgovini z ljudmi ter d) oblikovati je treba učinkovite strukture in politike za podporo zakonitega dela priseljencev;

1.12 poudarja, da je treba priznati in spodbujati potrebo posameznega priseljenca po delu, da bi se lahko preživljal. Poleg ekonomskih vidikov prispevajo k pozitivnemu družbenemu razvoju podjetništvo in mala podjetja. Priložnost za ustanovitev in vodenje lastnega podjetja vpliva na integracijo in si zato zasluži večjo javno podporo;

1.13 pozdravlja izboljšanje ozaveščenosti znotraj EU o ustvarjalnosti in podjetništvu priseljencev. Rast podjetništva in novih podjetij je odločilnega pomena za uspešne procese vključevanja in predstavlja pomemben prispevek pri izpolnjevanju ciljev lizbonske strategije;

1.14 poudarja pomen dela nevladnih organizacij v tesnem sodelovanju z lokalnimi in regionalnimi oblastmi in podpira njihove programe za pospešitev politik in dejavnosti, povezanih s preseljevanjem (kot je vključitev v politično in družbeno življenje države itd.);

1.15 pozdravlja odločbo o ustanovitvi Evropskega sklada za begunce in še posebej določbe o vključevanju ciljnih skupin. OR opozarja, da velika večina ukrepov, ki so predlagani kot upravičeni za izboljšanje pogojev sprejema in za vključevanje beguncev, spada v okvir posredovanja regionalnih in lokalnih oblasti.

1.16 pozdravlja odločbo o ustanovitvi sklada za zunanje meje in opozarja na dejstvo, da so nekatere regije v Evropi prizadele dodatne izgube v smislu razvoja in socialne kohezije, ker so na meji Unije. To dejstvo bi se moralo odražati pri odločanju;

1.17 ugotavlja, da je do neuspeha EU na področju vključevanja prišlo delno zaradi dejstva, da lokalne in regionalne oblasti niso bile vključene v oblikovanje politike. Lokalne in regionalne oblasti so vrsta vlade, ki je državljanom najbližje, toda posledice izvajanja na lokalni in regionalni ravni so bile dostikrat prezrte in ne vedno upoštevane;

1.18 opozarja, da morajo biti za uspešno zagotavljanje socialne kohezije vprašanja integracije zajeta v vseh področjih politike. Politika Skupnosti o imigraciji in integraciji mora biti skladna s širšimi cilji EU o socialni politiki, ekonomski politiki in zunanji ter razvojni politiki, skladna pa mora biti tudi s temeljnimi evropskimi vrednotami, kot so enake možnosti, človekove pravice, človeško dostojanstvo, strpnost, spoštovanje različnosti, ukrepi za boj proti diskriminaciji in spodbujanje večje udeležbe v skupnosti;

1.19 želi izpostaviti dejstvo, da je integracija dolžnost družbe kot celote, ki za dosego trajnostne socialne kohezije in rasti zahteva sodelovanje tako priseljencev kot lokalnega prebivalstva;

1.20 priznava, da čeprav so vprašanja trga dela odločilna za integracijo priseljencev, ne morejo biti vzeta iz konteksta, saj je stopnja integracije odvisna tudi od številnih drugih dejavnikov, kot so družbeno ozadje, izobrazba in znanje jezikov ter sodelovanje v življenju skupnosti. Uspešna integracija priseljencev je korak naprej k uresničevanju družbe, v kateri ima vsak vlogo, ki koristi tako posamezniku kot tudi lokalnim skupnostim in družbi v širšem pomenu besede;

1.21 obžaluje dejstvo, da v programu solidarnosti ni zadostnega kritja za skoraj 500 000 iskalcev azila v Evropski uniji, ki čakajo na dovoljenje za bivanje ali podobna dovoljenja; velika večina jih ni na rednem trgu dela;

1.22 poudarja, da je zaradi neskladja med osredotočenjem nacionalne ravni na potrebe po delu priseljencev ter bojem lokalne ravni proti izključenosti, marginalizaciji in ksenofobiji, potreba po dialogu in sodelovanju vseh zainteresiranih ravni še toliko večja;

1.23 meni, da bi morali biti ukrepi in politike, ki postopoma vodijo k formalni pravici do glasovanja, ki bo pomagala izboljšati vključevanje priseljencev v demokratični proces, odločilni del programa solidarnosti;

1.24 pozdravlja odločbo o ustanovitvi Evropskega sklada za vračanje beguncev in ponovno poudarja, da mora celosten postopek vračanja beguncev vključevati regionalno raven, še posebej zaradi prizadevanj regionalnih in lokalnih oblasti na mejah EU v podporo programu prostovoljnega vračanja.

2. Priporočila Odbora regij

Odbor regij

2.1 poudarja, da je uravnotežena politika, ki bo pospeševala ukrepe za zagotavljanje enakomernih stopenj zakonitega priseljevanja skupaj z ukrepi za odvračanje nezakonitega priseljevanja in bojem proti tihotapljenju in trgovini z ljudmi, odločilnega pomena. OR tudi poudarja pomembno vlogo priseljevanja za zapolnitev deficitarnih poklicev in poziva Evropski svet, da na teh področjih razvije učinkovite politične pobude, vključno z zaposlovanjem državljanov iz tretjih držav na področju znanstvenega raziskovanja;

2.2 ugotavlja, da bi morale biti lokalne in regionalne oblasti bolj vključene v zasnovo in izvajanje azilne politike. OR predlaga, da se preuči povečanje obsega financiranja v okviru regionalnega sodelovanja in nova sosedska politika, ki sta zajeta v tretjem glavnem cilju strukturnih skladov za obdobje 2007–2013, in da se te naloge izpolni, ter upa, da bodo skupni večstranski programi, vodeni v okviru tega cilja, in dvostranski akcijski načrti, ki se bodo izvajali kot del sosedske politike, učinkovito usklajeni med seboj;

2.3 poudarja, da je nujno zagotoviti konkretno sodelovanje regionalnih in lokalnih oblasti pri oblikovanju in izvrševanju dejavnosti vseh štirih skladov, da se uresniči horizontalna določba o partnerstvu;

2.4 predlaga okrepitev dejavnosti in ukrepov, ki vključujejo izobraževanje pri prizadevanjih za upravljanje migracijskih tokov, še posebej na področju integracije priseljencev in beguncev;

2.5 predlaga vključitev posebnih horizontalnih določb — klavzul, kot sledi:

Priporočilo 1

Člen 3

Besedilo, ki ga je predlagala Komisija (KOM(2005) 123 končno — 2005/0049 (COD)) Amandma Člen 3 Posebni cilji 1. Sklad prispeva k naslednjim posebnim ciljem: (a) uvedbi in izboljšanju organizacije in izvajanja integriranega upravljanja vračanja s strani držav članic; (b) krepitvi sodelovanja med državami članicami v okviru integriranega upravljanja vračanja in njegovega izvajanja; (c) spodbujanju učinkovite in enotne uporabe skupnih standardov vračanja v skladu z razvojem politike na tem področju. Člen 3 Posebni cilji 1. Sklad prispeva k naslednjim posebnim ciljem: (a) uvedbi in izboljšanju organizacije in izvajanja integriranega upravljanja vračanja s strani držav članic, zlasti vzpostavitvi mehanizmov za sodelovanje med nacionalnimi in regionalnimi, lokalnimi in javnimi oblastmi, kjer je to primerno; (b) krepitvi sodelovanja med državami članicami v okviru integriranega upravljanja vračanja in njegovega izvajanja; (c) spodbujanju učinkovite in enotne uporabe skupnih standardov vračanja v skladu z razvojem politike na tem področju.

Obrazložitev

Ker ima predlog Komisije pravno podlago, za katero velja soodločanje, si mora Odbor regij prizadevati za predložitev konkretnih amandmajev k predlogu Komisije v skladu z modelom, ki ga je uporabil Evropski parlament.

Priporočilo 2

Člen 4.1

Besedilo, ki ga je predlagala Komisija (KOM(2005) 123 končno — 2005/0049 (COD)) Amandma Člen 4 Upravičeni ukrepi v državah članicah 1. Zlasti naslednji ukrepi, ki se nanašajo na cilj, določen v členu 3(1)(a), so upravičeni do podpore s strani Sklada: (a) vzpostavitev ali izboljšanje učinkovitega, stabilnega in operativnega sodelovanja organov držav članic s konzularnimi organi in službami za priseljevanje tretjih držav z namenom pridobitve potnih listin za vračanje državljanov tretjih držav ter zagotovitvijo hitrih in uspešnih postopkov odstranitve; (b) spodbujanje in pospeševanje prostovoljnega vračanja državljanov tretjih držav, ki nezakonito prebivajo v EU, zlasti s pomočjo programov za prostovoljno vračanje, z namenom zagotavljanja trajnosti vrnitev; (c) poenostavitev in izvedba prisilnega vračanja državljanov tretjih držav, ki nezakonito prebivajo v EU, z namenom krepitve verodostojnosti in celovitosti politik priseljevanja in zmanjševanja obdobja pridržanja oseb, ki čakajo na prisilno odstranitev. Člen 4 Upravičeni ukrepi v državah članicah 1. Zlasti naslednji ukrepi, ki se nanašajo na cilj, določen v členu 3(1)(a), so upravičeni do podpore s strani Sklada: (a) vzpostavitev ali izboljšanje učinkovitega, stabilnega in operativnega sodelovanja organov držav članic s konzularnimi organi in službami za priseljevanje tretjih držav z namenom pridobitve potnih listin za vračanje državljanov tretjih držav ter zagotovitvijo hitrih in uspešnih postopkov odstranitve; (b) spodbujanje in pospeševanje prostovoljnega vračanja državljanov tretjih držav, ki nezakonito prebivajo v EU, zlasti s pomočjo programov za prostovoljno vračanje, z namenom zagotavljanja trajnosti vrnitev; (c) poenostavitev in izvedba prisilnega vračanja državljanov tretjih držav, ki nezakonito prebivajo v EU, z namenom krepitve verodostojnosti in celovitosti politik priseljevanja in zmanjševanja obdobja pridržanja oseb, ki čakajo na prisilno odstranitev; (d) ukrepi, s pomočjo katerih se bo izboljšala usklajenost med različnimi ravnmi nacionalnih, regionalnih, lokalnih, mestnih in drugih javnih oblasti.

Obrazložitev

Ker ima predlog Komisije pravno podlago, za katero velja soodločanje, si mora Odbor regij prizadevati za predložitev konkretnih amandmajev k predlogu Komisije v skladu z modelom, ki ga je uporabil Evropski parlament.

Priporočilo 3

Člen 4.2

Besedilo, ki ga je predlagala Komisija (KOM(2005) 123 končno — 2005/0049 (COD)) Amandma Člen 4 Upravičeni ukrepi v državah članicah (…) 2. Zlasti naslednji ukrepi, ki se nanašajo na cilj, določen v členu 3(1)(b), so upravičeni do podpore s strani Sklada: (a) sodelovanje pri zbiranju in zagotavljanju podatkov potencialnim povratnikom o državi izvora; (b) sodelovanje pri izboljšanju učinkovitih, stabilnih in operativnih delovnih odnosov med organi držav članic in konzularnimi organi ter službami za priseljevanje tretjih držav z namenom pospeševanja konzularne pomoči pri pridobivanju potnih listin za vračanje državljanov tretjih držav ter zagotovitvijo hitrih in uspešnih postopkov odstranitve; (c) oblikovanje skupnih integriranih načrtov vračanja in njihovo izvajanje, vključno s skupnimi programi prostovoljnega vračanja glede določenih držav ali regij izvora, prejšnjega prebivališča ali tranzita; (d) študije o trenutnem položaju in možnostih za okrepitev upravnega sodelovanja med državami članicami na področju vračanja in v povezavi z vlogo mednarodnih in nevladnih organizacij, ki naj bi jo odigrale v tem okviru; (e) izmenjava informacij, podpore in nasvetov pri obravnavanju vračanja še posebej ranljivih skupin; (f) organizacija seminarjev za strokovne delavce o najboljših praksah, ki se osredotočajo na določene tretje države in/ali regije; (g) skupni ukrepi, ki omogočajo sprejem ponovno sprejetih oseb v države izvora, prejšnjega prebivališča ali tranzita; (h) skupen razvoj ukrepov, ki bi zagotovil trajno ponovno vključitev oseb v državo izvora ali prejšnjega prebivališča; (i) skupne ukrepe za spremljanje položaja povratnikov in trajnosti njihovega položaja po vrnitvi. Člen 4 Upravičeni ukrepi v državah članicah (…) 2. Zlasti naslednji ukrepi, ki se nanašajo na cilj, določen v členu 3(1)(b), so upravičeni do podpore s strani Sklada: (a) sodelovanje pri zbiranju in zagotavljanju podatkov potencialnim povratnikom o državi izvora; (b) sodelovanje pri izboljšanju učinkovitih, stabilnih in operativnih delovnih odnosov med organi držav članic in konzularnimi organi ter službami za priseljevanje tretjih držav z namenom pospeševanja konzularne pomoči pri pridobivanju potnih listin za vračanje državljanov tretjih držav ter zagotovitvijo hitrih in uspešnih postopkov odstranitve; (c) oblikovanje skupnih integriranih načrtov vračanja in njihovo izvajanje, vključno s skupnimi programi prostovoljnega vračanja glede določenih držav ali regij izvora, prejšnjega prebivališča ali tranzita; (d) študije o trenutnem položaju in možnostih za okrepitev upravnega sodelovanja med državami članicami na področju vračanja in v povezavi z vlogo mednarodnih in nevladnih organizacij, ki naj bi jo odigrale v tem okviru; (e) zmenjava informacij, podpore in nasvetov pri obravnavanju vračanja še posebej ranljivih skupin; (f) organizacija seminarjev za strokovne delavce o najboljših praksah, ki se osredotočajo na določene tretje države in/ali regije; (g) skupni ukrepi, ki omogočajo sprejem ponovno sprejetih oseb v države izvora, prejšnjega prebivališča ali tranzita; (h) skupen razvoj ukrepov, ki bi zagotovil trajno ponovno vključitev oseb v državo izvora ali prejšnjega prebivališča; (i) skupne ukrepe za spremljanje položaja povratnikov in trajnosti njihovega položaja po vrnitvi; (j) organizacija seminarjev in skupno usposabljanje osebja ustreznih nacionalnih, regionalnih, lokalnih, mestnih in drugih ustreznih upravnih organov, organov kazenskega pregona in sodne oblasti; (k) uveljavljanje„navodil najboljših praks“, ki jeskupna pobuda Sveta Evropske unije, Evropske komisije, Evropskega parlamenta in Odbora regij in vsebuje prispevke nacionalnih, regionalnih in lokalnih oblasti ter vključuje strategije za zbližanje državljanov, sodelovanje z zvezami in nevladnimi organizacijami, oblikovanje lokalnih mrež, zbiranje podatkov in študij ter sodelovanje s policijskimi organi in institucijami; Ob teh ukrepih bodo upoštevali regionalne, lokalne in javne oblasti, kjer bo primerno.

Obrazložitev

Ker ima predlog Komisije pravno podlago, za katero velja soodločanje, si mora Odbor regij prizadevati za predložitev konkretnih amandmajev k predlogu Komisije v skladu z modelom, ki ga je uporabil Evropski parlament.

2.6 obžaluje, da so izdatki za tehnično pomoč v vseh štirih odločbah nizki, čeprav so kampanje za ozaveščenje javnosti odločilne za uspeh in učinkovitost vseh politik na področju svobode, varnosti in pravice;

2.7 spodbuja lokalne in regionalne uprave, da si izmenjujejo programe za usposabljanje in se usmerjajo k sodelovanju in partnerstvu z ustreznimi evropskimi in nacionalnimi oblastmi;

2.8 spodbuja lokalne in regionalne oblasti, da prispevajo k hitremu in učinkovitemu izvajanju ukrepov, predlaganih v okvirnem programu;

2.9 uvaja akcijski načrt Odbora regij za ohranitev zamisli pravične delitve obveznosti med državami članicami in znotraj držav članic med nacionalnimi, regionalnimi, lokalnimi, mestnimi in drugimi javnimi oblastmi na področju priseljevanja;

2.10 poudarja, da mora biti upoštevan kot pomemben partner, ki je osredotočen na Skupnost in učinkovito pomaga razjasniti odgovornosti lokalnih in regionalnih predstavnikov glede vprašanj financiranja in upravljanja migracijskih tokov v obdobju 2007–2013 in tako pripomore k njihovi vključitvi v mehanizem sodelovanja, ki ga Unija želi izvesti.